b'\n_START_ARTICLE_\nBenjamin Kallay\n_START_SECTION_\n\xc5\xbdivotopis\n_START_PARAGRAPH_\nNjegova obitelj je dobila prezime prema posjedu kod gradi\xc4\x87a Nagyk\xc3\xa1ll\xc3\xb3-a u Szabolcsu. U ma\xc4\x91arskoj povijesti su imali va\xc5\xbenu ulogu jo\xc5\xa1 od vremena kralja Kolomana u 11. stolje\xc4\x87u. Michael Kallay je od kralja Matije Korvina dobio velike posjede kod Mez\xc5\x91t\xc3\xbara, zahvaljuju\xc4\x87i svojoj ulozi u obrani bosanskog grada Jajca od Turaka u 15. stolje\xc4\x87u._NEWLINE_Njegov je otac Istv\xc3\xa1n Kallay bio vi\xc5\xa1i dr\xc5\xbeavni slu\xc5\xbebenik u Ma\xc4\x91arskoj vladi, a njegova se majka Amalia Blaskovich nakon mu\xc5\xbeevljeve smrti 1845. godine potpuno posvetila odgoju i obrazovanju sina (umrla je 1903., kad i sin). Benjamin Kallay je jo\xc5\xa1 od rane mladosti pokazao veliki interes za politiku, osobito za tzv. Isto\xc4\x8dno pitanje. Putovao je u Rusiju, Tursku, Malu Aziju te je temljito nau\xc4\x8dio gr\xc4\x8dki jezik, turski jezik i nekoliko slavenskih jezika. Me\xc4\x91u ostalim slavenskim jezicima hrvatski i srpski je govorio jednako dobro kao i maternji ma\xc4\x91arski._NEWLINE_Kao konzervativni zastupnika grada M\xc3\xbchlbacha (danas Sebe\xc5\x9f u Rumunjskoj) u\xc5\xa1ao je 1867. u Ma\xc4\x91arsku skup\xc5\xa1tinu. Svoju politi\xc4\x8dku karijeru zapo\xc4\x8deo je kao zastupnik srpske manjine u Ma\xc4\x91arskoj. Dvije godine poslije imenovan je generalnim konzulom u Beogradu. Godine 1872. je prvi put otputovao u Bosnu. Njegovi pogledi na balkansko pitanje sna\xc5\xbeno su utjecali na predsjednika Ma\xc4\x91arske vlade i kasnijeg zajedni\xc4\x8dkog ministra vanjskih poslova Austro-Ugarske monarhije, grofa Gyula Andrassya._NEWLINE_Nakon Rusko-turskog rata 1877.-1878. putuje u Plovdiv (danas Bugarska), kao posebi izaslanik Austro-Ugarske sudjeluje u Isto\xc4\x8dno Rumelijskoj komisiji.\n_START_SECTION_\nMinistar financija Austrougarske i upravitelj BiH\n_START_PARAGRAPH_\nVeliki ustanak protiv austrougarske okupacije izbio je u BiH 1882. Doveo je pod pitanje uspje\xc5\xa1nost cijele okupacije, unato\xc4\x8d visokim tro\xc5\xa1kovima za vojsku. Neki su parlamentarci \xc4\x8dak pozivali na neobuzdavanje ustanka. Me\xc4\x91utim, ustanak je ipak bio ugu\xc5\xa1en, a brojno muslimansko i srpsko stanovni\xc5\xa1tvo iselilo se iz BiH u susjedne zemlje._NEWLINE_Kallay je 5. lipnja 1882. imenovan ministrom financija Austrougarske. Imao je zadatak da vrati mir i u\xc4\x8dvrsti austrougarsku vlast u BiH. Od njega se o\xc4\x8dekivalo da napravi plan za dugoro\xc4\x8dnu austrougarsku vlast u BiH i postepenu integraciju te zemlje u Austrougarsku Monarhiju. Kao najve\xc4\x87i predstavnik austrougarske vlasti u BiH, Kallay je zastupao interese Dvojne Monarhije, me\xc4\x91utim, kao povjesni\xc4\x8dar, davao je filozofiju svojoj vlasti._NEWLINE_U vrijeme kada su se slu\xc5\xbebenici njegovih godina i sli\xc4\x8dnog porijekla pomirili s rastu\xc4\x87im liberalizmom, Kallay je ostao privr\xc5\xbeen neoapsolutizmu. Vjerovao je u civilizacijsku misiju Austrougarske Monarhije u BiH i radio na tome da BiH oblikuje u skladu sa svojom vizijom prosvijetljene europske dr\xc5\xbeave i dru\xc5\xa1tva. Promicao je ekonomski razvoj, usvajanje zapadnih vrijednosti, modernizaciju kulture, te upravnu i pravnu reformu. Kako je dr\xc5\xbeao da je BiH pro\xc5\xbeeta vi\xc5\xa1e isto\xc4\x8dnja\xc4\x8dkim duhom nego zapadnja\xc4\x8dkim idejama, smatrao je da nove institucije i inovacije treba pa\xc5\xbeljivo uvoditi imaju\xc4\x87i u obziru okolnosti._NEWLINE_Unato\xc4\x8d njegovom afinitetu prema Srbima, Kallay se slagao s ve\xc4\x87inom austrougarskih slu\xc5\xbebenika da Srbija i Crna Gora predstavljaju prijetnju Austrougarskoj Monarhiji. Strahovao je da bi ove dvije dr\xc5\xbeave mogle preko srpskog stanovni\xc5\xa1tva u BiH izazvati pobunu. Austrougarske vlasti ve\xc4\x87 su ranije radile na izumu bo\xc5\xa1nja\xc4\x8dke nacije i bosanskog jezika, prvo nazvanog zemaljskim, pa potom i bosanskim. Kallay je \xc5\xbeelio u\xc4\x8dvrstiti ovakvu politiku obilje\xc5\xbeavaju\xc4\x87i Bosnu i Hercegovinu kao zasebnu povijesnu specifi\xc4\x8dnost.\n_START_SECTION_\nVojna politika\n_START_PARAGRAPH_\nKallay se uvelike oslonio na ja\xc4\x8danje vojne mo\xc4\x87i u BiH, radije nego na integraciju i interakciju naroda BiH. Oslonio se na sna\xc5\xbean vojni kontingent kako bi osigurao mir u BiH. BiH je bila okru\xc5\xbeena nacionalno homogenim zemljama, Srbijom, Crnom Gorom i Hrvatskom, koje su imale namjeru inkorporirati zemlje u kojima su \xc5\xbeivjeli njihovi sunarodnjaci. Kallay je bio svjestan toga, pa je naredio izgradnju vojnog koridora koji se sastojao od mre\xc5\xbee tornjeva koji su dovr\xc5\xa1eni do kraja 1882. Svaki toranj imao je od 40 do 50 vojnika. Te mjere poduzete su kako bi se otklonila mogu\xc4\x87nost novog ustanka._NEWLINE_Kallay je poduzeo posebne predostro\xc5\xbenosti uspostavljaju\xc4\x87i striktnu stra\xc5\xbeu na srpskoj i crnogorskoj granici. Tu je operiralo 35 tornjeva. Kallay je 1885. izvijestio da vojni koridor funkcionira dobro i da sve ide po planu. Uz velike financijske tro\xc5\xa1kove, vojni koridor rezultirao je zastojem u kontaktu izme\xc4\x91u stanovni\xc5\xa1tva susjednih zemalja._NEWLINE_Iako je ranije re\xc4\x8deno da je cilj koridora o\xc4\x8duvanje mira, stvari cilj bio je stvaranje kona\xc4\x8dnog rascjepa izme\xc4\x91u hercegova\xc4\x8dkog i crnogorskog pu\xc4\x8danstva. U bilje\xc5\xa1ci Ministarstvu rata, Kallay je napisao da se hercegova\xc4\x8dko stanovni\xc5\xa1tvo treba \xc4\x8duvati od politi\xc4\x8dkih agitacija iz Crne Gore. "Vojni koridor trebao bi prekinuti stalni kontakt izme\xc4\x91u stanovni\xc5\xa1tva i izazvati slabljenje zajedni\xc4\x8dkih osje\xc4\x87aja bliskosti izme\xc4\x91u srodnih plemena po krvi i vjeri. Postoje\xc4\x87e veze sa susjednim stanovni\xc5\xa1tvom Crne Gore treba prekinuti, a stanovni\xc5\xa1tvo Hercegovine usmjereno na razvoj potpune i svjesne odanosti dr\xc5\xbeavi." Austrougarske vlasti bile su nepopustljive na grani\xc4\x8dnoj kontroli. Ove manipulacije austrougarskih vlasti hercegova\xc4\x8dko i crnogorsko stanovni\xc5\xa1tvo nazvali je "Kineskim zidom"._NEWLINE_Druge mjere uklju\xc4\x8divale su striktnu kontrolu putovnica iz Crne Gore, Srbije, Osmanskog Carstva i Bugarske. U rujnu 1883., Ministarstvo financija odobrilo je novu regulaciju putovnica. Vlada je priznala da su neke mjere drakonske. Bez obzira, nove regulacije su odobrene, unato\xc4\x8d zabrinutosti za mir i red. Kallay je upozoren da neke "vrlo stroge" regulacije mogu dovesti do ne\xc5\xbeeljenih utisaka vani.\n_START_SECTION_\nDru\xc5\xa1tvena politika\n_START_PARAGRAPH_\nKallay je smatrao da agrarne reforme treba odgoditi, smatraju\xc4\x87i polo\xc5\xbeaj muslimanskih zemljoposjednika kao dru\xc5\xa1tveno odgovornog stale\xc5\xbea za budu\xc4\x87i razvoj bosanskohercegova\xc4\x8dkog dru\xc5\xa1tva. \xc5\xa0tovi\xc5\xa1e, od dr\xc5\xbeave sponzorirana industrijalizacija financirana je dodatnim oporezivanjem ruralnog stanovni\xc5\xa1tva uz strani kapital. Sve te mjere prouzro\xc4\x8dile su stagnaciju uglavnom agrarnog gospodarstva u BiH, koje je ve\xc4\x87 bilo pogo\xc4\x91eno niskom produktivno\xc5\xa1\xc4\x87u. Posljedice nejednakog gospodarskog rasta i nerije\xc5\xa1eno zemlji\xc5\xa1no pitanje ostali su u sredi\xc5\xa1tu socioekonomskih probleme BiH._NEWLINE_Austrougarske vlasti bile su svjesne da se protivni\xc4\x8de ideje lak\xc5\xa1e \xc5\xa1ire knjigama i periodi\xc4\x8dnjacima, koji je bilo te\xc5\xbee kontrolirati nego usmenu agitaciju. Stoga je uvedena striktna cenzura, a posjedovanje ili dijeljenje zabranjenih listova ili knjiga ka\xc5\xbenjavalo se s 50 do 300 guldena ili zatvorskom kaznom do tri godine._NEWLINE_Do kraja 1884. austrougarske vlasti su zabranile nekoliko dnevnih listova iz Beograda. Ti listovi ve\xc4\x87 su bili zabranjeni u Ma\xc4\x91arskoj zbog "promicanja pogubnih nacionalnih tendencija". Smatralo se da bi "naivno i lakomisleno" stanovni\xc5\xa1tvo BiH takve tendencije u\xc4\x8dinilo jo\xc5\xa1 utjecajnijima. Zabranjeni su listovi: Dio, Istok, Jedinstvo, Mlada Srbadija, Narodna misao, Nova Srbija, Radnik, Ujedinjenje, Zvono i Odjek. U prosincu 1887., zabranjeni su i ovi listovi: \xc5\xa0aba\xc4\x8dki glasnik, Glas naroda i Radikal. Radikal je nastavio politiku ranije zabranjenog \xc4\x8dasopisa Samouprava, koji je zabranjen jo\xc5\xa1 1881._NEWLINE_Ud\xc5\xbebenici i povijesne knjige objavljivane u Beogradu tako\xc4\x91er su bili zabranjeni, jer su proturje\xc4\x8dili slu\xc5\xbebeni usvojenim gledi\xc5\xa1tima predstavljaju\xc4\x87i povijesne doga\xc4\x91aje u druga\xc4\x8dijem svijetlu. U velja\xc4\x8di 1894., sljede\xc4\x87i ud\xc5\xbebenici bili su zabranjeni: Srpska istorija Mihaila Jovi\xc4\x87a i Istorija srpskog naroda Ljubomira Kova\xc4\x8devi\xc4\x87a i Ljubomira Jovanovi\xc4\x87a. Vlasti su procijenile da ove knjige predstavljaju "tradiciju Srpskog Carstva Nemanji\xc4\x87a na tendenciozan na\xc4\x8din". Iz sli\xc4\x8dnih razloga zabranjene su i knjige Pantelije Sre\xc4\x87kovi\xc4\x87a Srpska istorija sa slikama i Istorija srpskog naroda. Knjiga M. S. Ubavki\xc4\x87a Istorija Srba zabranjena je jer ima "agresivan i tendenciozan sadr\xc5\xbeaj". \xc5\xa0tovi\xc5\xa1e, Kallay je zabranio i vlastitu knjigu Geschichte der Serben (Povijest Srba).'